Kommissionens forordning (EF) nr. 408/2003

af 5. marts 2003

om ændring af forordning (EF) nr. 1148/2001 om kontrol af overensstemmelse med handelsnormerne for friske frugter og grøntsager

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 47/2003(2), særlig artikel 10, og

ud fra følgende betragtninger:

(1) I Kommissionens forordning (EF) nr. 1148/2001(3), ændret ved forordning (EF) nr. 2379/2001(4), er der fastsat gennemførelsesbestemmelser for kontrollen af overensstemmelsen med handelsnormerne, både for produkter til konsum på det interne marked og for produkter til eksport.

(2) Det bør tydeligt fremgå, at de erhvervsdrivende, der giver tilstrækkelig garanti for overensstemmelse og derfor er omfattet af særlige bestemmelser ved eksport, ikke nødvendigvis selv har emballeret produkterne. Visse erhvervsdrivende, som giver en sådan garanti, fx grossister, foretager nemlig videreforsendelse og genudførsel efter egenkontrol uden nødvendigvis at disponere over emballeringsanlæg. I øvrigt bør angivelsen "egenkontrol" af hensyn til klarheden tilføjes i den attest, der udstedes ved eksport, i tilfælde af at kontrolorganerne ikke selv har foretaget fysisk kontrol af varerne.

(3) Medlemsstaternes kontrol ved import bør koncentreres om de partier og forsendelser, for hvis vedkommende risikoen for manglende overensstemmelse med handelsnormerne er størst. Med henblik herpå bør medlemsstaterne fastlægge kriterier for evaluering af denne risiko og bestemmelser om, hvordan kontrollen kan lempes, når risikoen for manglende overensstemmelse er lille. For at opnå en samordning af de forskellige medlemsstaters kontrolpraksis bør Kommissionen opstille fælles retningslinjer herfor.

(4) Når det gælder partier, der er ledsaget af overensstemmelsesattester, som er udstedt af tredjelande, hvis kontrol er godkendt i henhold til forordning (EF) nr. 1148/2001, er risikoen for manglende overensstemmelse mindre, end når det gælder partier og forsendelser, der ikke er ledsaget af sådanne attester. Andelen af kontrollerede partier og forsendelser kan derfor være væsentligt mindre end for varer, der ikke er ledsaget af en sådan attest. I dette tilfælde bør det også sikres, at de gebyrer, som medlemsstaterne eventuelt opkræver herfor, i betragtning af den mindre kontrol og af de kontrolomkostninger, der allerede er afholdt i tredjelandet, er mindre end de gebyrer, der opkræves som led i den almindelige ordning for kontrol ved import, og svarer til den udførte kontrol.

(5) Der bør forudses supplerende bestemmelser i de tilfælde, hvor de erhvervsdrivende ønsker at bringe varer i overensstemmelse med normerne i en anden medlemsstat end den, hvor disse varers manglende overensstemmelse er blevet konstateret, og i de tilfælde, hvor det ikke længere er muligt at bringe varerne i overensstemmelse med normerne.

(6) Visse erhvervsdrivende har stadig et stort lager af fortrykte emballager fra før den 1. januar 2002, som er forsynet med angivelserne i henhold til Kommissionens forordning (EØF) nr. 2251/92(5), senest ændret ved forordning (EF) nr. 766/97(6). Den periode, hvori disse emballager kan anvendes, bør derfor forlænges med seks måneder.

(7) De kontrolmetoder, der er fastsat i bilag IV i forordning (EF) nr. 1148/2001, bør ajourføres, navnlig for at tage hensyn til praksis, når det gælder nødder, og metoder til kontrol af frugters og grøntsagers modningsgrad.

(8) Forordning (EF) nr. 1148/2001 bør ændres i overensstemmelse hermed.

(9) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

I forordning (EF) nr. 1148/2001 foretages følgende ændringer:

1) I artikel 5 foretages følgende ændringer:

a) Stk. 1, tredje afsnit, udgår.

b) Som stk. 1a indsættes:

"1a. Medlemsstaterne kan anvende ordningen i henhold til andet afsnit på erhvervsdrivende, der opfylder følgende betingelser:

a) De giver tilstrækkelig garanti for, at de frugter og grøntsager, som de afsætter, udviser en konstant og høj overensstemmelsesgrad.

b) De har kontrolpersonale, der har gennemgået en uddannelse, som medlemsstaten har godkendt.

c) De forpligter sig til at foretage en overensstemmelseskontrol af de varer, som de afsætter.

d) De forpligter sig til at føre et register med en oversigt over alle de kontroller, de har foretaget.

For disse erhvervsdrivendes vedkommende kan medlemsstaterne for hver berørt kategori erhvervsdrivende efter en risikoanalyse fastsætte den mindsteandel af forsendelser og mængder, som det ansvarlige kontrolorgan skal underkaste en overensstemmelseskontrol ved eksport. Denne andel skal være tilstrækkelig til at sikre, at EF-reglerne overholdes. Afslører kontrollen betydelige uregelmæssigheder, øger kontrolorganerne andelen af de forsendelser og mængder, der skal kontrolleres hos de pågældende erhvervsdrivende."

c) I stk. 2 tilføjes følgende afsnit:"I tilfælde af at de partier, der er omfattet af overensstemmelsesattesten, jf. stk. 1a, ikke er blevet kontrolleret af det ansvarlige kontrolorgan ved eksport, skal angivelsen 'egenkontrol (artikel 5, stk. 1a, i forordning (EF) nr. 1148/2001)' være anført i rubrik 13 (Bemærkninger) i attesten."

2) Artikel 6, stk. 4, affattes således

"4. Uanset stk. 1, 2 og 3 kan det ansvarlige kontrolorgan ved import beslutte ikke at kontrollere bestemte partier, hvis det anser risikoen for manglende overensstemmelse med normerne for beskeden for disse partier. Kontrolorganet meddeler dette til toldmyndigheden ved hjælp af en erklæring forsynet med organets stempel eller underretter toldmyndigheden herom på anden måde, så den kan foretage toldbehandlingen.

Med henblik på anvendelsen af første afsnit fastsætter kontrolorganet på forhånd kriterierne for evalueringen af risikoen for manglende overensstemmelse og fastsætter efter en risikoanalyse for hver type import, det har fastlagt, den mindsteandel af forsendelser og mængder, som det ansvarlige kontrolorgan skal underkaste en overensstemmelseskontrol ved import. Under alle omstændigheder skal enhver andel, der fastsættes i henhold til dette stykke, være væsentligt større end andelene i henhold til artikel 7, stk. 5.

4a. For at opnå en mere ensartet anvendelse af stk. 4 i medlemsstaterne opstiller Kommissionen fælles retningslinjer for anvendelsen. Koordineringsmyndigheden giver straks Kommissionen meddelelse om reglerne for anvendelsen af dette stykke, herunder kriterierne og mindsteandelene i henhold til stk. 4, andet afsnit, og om enhver senere ændring af disse regler."

3) I artikel 7, stk. 5, indsættes følgende afsnit:"I tilfælde af at medlemsstaten opkræver et gebyr til dækning af omkostningerne ved overensstemmelseskontrollen i henhold til dette stykke, skal dette gebyr fastsættes på et sådant niveau, at det afspejler den mindre andel af kontrollerede forsendelser og mængder ved denne kontrol end ved kontrollen i henhold til artikel 6."

4) I artikel 9, stk. 3, indsættes følgende afsnit:"Hvis et kontrolorgan imødekommer en erhvervsdrivendes anmodning om at bringe varerne i overensstemmelse med normerne i en anden medlemsstat end den, hvor det ved kontrollen er fastslået, at varerne ikke er i overensstemmelse med normerne, træffer de pågældende medlemsstaterne alle de foranstaltninger, de finder nødvendige, navnlig hvad angår indbyrdes samarbejde, til at efterprøve, at der er opnået overensstemmelse.

Når varerne hverken kan bringes i overensstemmelse med normerne eller gå til foder, industriel forarbejdning eller enhver anden nonfood-anvendelse, kan kontrolorganet, hvis det viser sig at være nødvendigt, anmode de erhvervsdrivende om at træffe de relevante foranstaltninger til at sikre, at de pågældende produkter ikke bringes i handelen.

De erhvervsdrivende er forpligtet til at forelægge de oplysninger, som medlemsstaterne finder nødvendige for anvendelsen af dette stykke."

5) I artikel 11, stk. 2, ændres "31. december 2002" til "30. juni 2003".

6) Bilag IV affattes som angivet i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. marts 2003.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 7 af 11.1.2003, s. 64.

(3) EFT L 156 af 13.6.2001, s. 9.

(4) EFT L 321 af 6.12.2001, s. 15.

(5) EFT L 219 af 4.8.1992, s. 9.

(6) EFT L 112 af 29.4.1997, s. 10.

BILAG

"BILAG IV

Kontrolmetoder som omhandlet i artikel 9, stk. 1

NB:

Disse kontrolmetoder er baseret på bestemmelserne i den vejledning for kontrol af friske frugters og grøntsagers kvalitet, som blev vedtaget af arbejdsgruppen for standardisering af letfordærvelige levnedsmidler og forbedring af kvaliteten under ECE/FN (De Forenede Nationers Økonomiske Kommission for Europa).

1. DEFINITIONER

a) Overensstemmelseskontrol

Kontrol, der foretages af en kontrollør i henhold til denne forordning for at efterprøve, om frugt- og grøntsagspartierne er i overensstemmelse med de handelsnormer, der blev indført ved forordning (EF) nr. 2200/96.

Denne kontrol omfatter:

- i givet fald en dokument- og identitetskontrol: kontrol af de dokumenter eller certifikater, der ledsager partiet, og/eller af de registre, der er nævnt i artikel 4, stk. 3, andet afsnit, tredje led, og artikel 5, stk. 1a, litra d), i forordning (EF) nr. 1148/2001, og af, om varerne er i overensstemmelse med angivelserne i disse dokumenter

- en fysisk kontrol: kontrol af produkterne i et parti ved prøveudtagning for at efterprøve, om partiet opfylder alle de betingelser, der er fastsat ved handelsnormen, herunder bestemmelserne om præsentation og om mærkning af kolli og emballager.

b) Kontrollør

Person, der er behørigt bemyndiget af det ansvarlige kontrolorgan, og som har en passende uddannelse, der løbende videreudbygges, for at han kan foretage overensstemmelseskontrol.

c) Forsendelse

Mængde produkt, der er beregnet til at blive markedsført af en og samme erhvervsdrivende, og som er til stede ved kontrollen og beskrevet i et dokument. Forsendelsen kan bestå af en eller flere typer produkter: Den kan omfatte et eller flere partier friske frugter og grøntsager.

d) Parti

Mængde produkter, der på kontroltidspunktet angiveligt har samme karakteristika, hvad angår:

- pakkeriets og/eller afsenderens navn

- oprindelsesland

- produktets art

- produktets kategori

- størrelse (hvis produktet klassificeres efter størrelse)

- sort eller handelstype (efter forskrifterne ifølge normen)

- emballagetype og præsentation.

Hvis det ved kontrollen er vanskeligt at skelne mellem partierne, og/eller det ikke er muligt at præsentere særskilte partier, kan alle partier i en forsendelse dog i dette særlige tilfælde betragtes som et enkelt parti, såfremt de har ensartede karakteristika, hvad angår produkttype, afsender, oprindelsesland, kategori og, hvis det også er fastsat i normen, sort eller handelstype.

e) Prøveudtagning

Midlertidig udtagning af en vis mængde produkt (betegnet som prøve) ved en overensstemmelseskontrol.

f) Delprøve

Kolli udtaget af partiet eller, hvis varerne er i løs afladning, en mængde, der er udtaget på ét sted i partiet.

g) Bulkprøve

Flere repræsentative delprøver udtaget af partiet i tilstrækkelig mængde til, at partiet kan vurderes ud fra alle kriterier.

h) Sekundærprøve

Når det gælder nødder, er en sekundærprøve en repræsentativ mængde produkt, der er udtaget af hver delprøve af bulkprøven og vejer mellem 300 g og 1 kg. Når delprøven indeholder færdigpakkede levnedsmidler, består sekundærprøven af en færdigpakning.

i) Sammensat prøve

Når det gælder nødder, er en sammensat prøve en blanding på mindst 3 kg af alle sekundærprøverne af en bulkprøve. De nødder, som den sammensatte prøve består af, skal blandes homogent.

j) Reduceret prøve

Repræsentativ mængde produkt, der er udtaget af bulkprøven og er stor nok til, at der kan foretages en vurdering ud fra en række kriterier. Når det gælder nødder, omfatter den reducerede prøve mindst 100 enheder, der stammer fra den sammensatte prøve. Der kan udtages flere reducerede prøver af en bulkprøve.

k) Pakke

Enkeltdel af et parti bestående af emballagen og dens indhold. Pakkens emballage er udformet på en sådan måde, at håndtering og transport af et vist antal salgsemballager eller løse produkter eller produkter i lag gøres lettere, så skader forårsaget af fysisk håndtering eller transport kan undgås. Vej-, jernbane-, skibs- og luftfragtcontainere er ikke pakker. I visse tilfælde udgør pakken en salgsemballage.

l) Salgsemballage

Enkeltdel af en pakke bestående af emballagen og dens indhold. Salgsemballagen er udformet på en sådan måde, at den på salgsstedet udgør en salgsenhed for den endelige bruger eller forbrugeren. Til salgsemballagerne hører også færdigpakninger, hvor emballagen helt eller delvis omgiver indholdet, men på en sådan måde, at indholdet ikke kan ændres, uden at emballagen åbnes eller undergår en ændring.

2. IVÆRKSÆTTELSE AF OVERENSSTEMMELSESKONTROLLEN

a) Generelle bemærkninger

Den fysiske kontrol foretages ved vurdering af den bulkprøve, der udtages tilfældigt forskellige steder i de partier, der skal kontrolleres. Bulkprøven anses i princippet for at være repræsentativ for partiet.

b) Identifikation af partierne og/eller helhedsindtryk af forsendelsen

Partierne identificeres ud fra deres mærkning eller andre kriterier såsom angivelserne ifølge Rådets direktiv 89/396/EØF(1). I forbindelse med forsendelser, der består af flere partier, skal kontrolløren have et helhedsindtryk af forsendelsen ved hjælp af ledsagedokumenter eller erklæringer. Han fastslår derpå på grundlag af sin kontrol, i hvilken grad partierne er i overensstemmelse med oplysningerne i disse dokumenter.

Hvis produkterne skal læsses eller er læsset på et transportmiddel, skal oplysningerne om transportmidlet tjene til at identificere forsendelsen.

c) Præsentation af produkterne

Kontrolløren udpeger de kolli, han ønsker at undersøge. Disse kolli skal dernæst forelægges ham af den erhvervsdrivende eller af dennes repræsentant. Operationen består således i at fremlægge bulkprøven.

Hvis det er nødvendigt med reducerede prøver eller sekundærprøver, vælger kontrolløren dem fra bulkprøven.

d) Fysisk kontrol

- Vurdering af emballage og præsentation ved hjælp af delprøver:

Det kontrolleres, om emballagen, herunder de anvendte materialer, er i overensstemmelse med normerne og i ren stand. Hvis kun visse emballeringsmåder er tilladt, fastslår kontrolløren, om det er dem, der er anvendt.

- Kontrol af mærkning ved hjælp af delprøver:

Det skal i første række fastslås, om mærkningen af produkterne er i overensstemmelse med handelsnormerne. Under inspektionen fastslår kontrolløren, om mærkningens karakteristika er korrekte, og/eller om de skal ændres.

Frugt og grøntsager, der er emballeret individuelt i plastfolie, betragtes ikke som færdigpakkede levnedsmidler i henhold til Europa-Parlamentets og Rådets direktiv 2000/13/EF(2) og skal ikke nødvendigvis være mærket som fastsat i handelsnormerne. I dette tilfælde kan plastfolien blot betragtes som en beskyttelse for skrøbelige produkter.

- Kontrol af, om produkterne er i overensstemmelse med normerne, ved hjælp af bulkprøven eller den sammensatte prøve og/eller reducerede prøver:

Kontrolløren beslutter, hvor stor bulkprøven skal være, for at han kan foretage en vurdering af partierne. Han udvælger tilfældigt de kolli, der skal kontrolleres, eller i tilfælde af produkter i løs afladning de steder i partiet, hvor delprøverne skal udtages.

De beskadigede kolli kan ikke indgå i bulkprøven. De skal lægges til side og om nødvendigt omfattes af en undersøgelse og en særskilt rapport.

Hvis det afgøres, at produkterne ikke er i overensstemmelse med normerne, skal prøveudtagningen mindst omfatte nedennævnte mængder:

Emballerede produkter

>TABELPOSITION>

Produkter i løs afladning

>TABELPOSITION>

Når der er tale om store frugter og grøntsager (over 2 kg pr. stk.) i løs afladning, skal delprøverne omfatte mindst fem stk. Når der er tale om partier, der er sammensat af færre end fem kolli, eller som vejer under 10 kg, skal kontrollen omfatte hele partiet.

Hvis kontrolløren efter en kontrol ikke kan træffe afgørelse, kan han foretage en ny kontrol og benytte den gennemsnitlige procent af den dobbelte kontrol.

Overensstemmelse med hensyn til visse kriterier for udviklingsgrad og/eller modningsgrad eller for tilstedeværelse eller fravær af indre fejl kan kontrolleres ved hjælp af reducerede prøver. Det er især tilfældet, når produktet ødelægges ved kontrollen. Mængden af disse prøver skal begrænses til den minimumsmængde, der er absolut nødvendig til vurdering af partiet. Hvis der konstateres eller er mistanke om sådanne fejl, må den reducerede prøve højst udgøre 10 % af den bulkprøve, som oprindelig blev udtaget til kontrol.

e) Kontrol af produktet

Det produkt, der skal kontrolleres, skal tages helt ud af emballagen. Kontrolløren kan undlade at gøre det, når det gælder nødder, eller hvis emballagetypen og emballeringsmåden gør det muligt at undersøge indholdet uden at pakke produktet ud. Kontrol af ensartethed, mindstekrav, kvalitetsklasse og størrelse skal ske ved hjælp af bulkprøven, medmindre der er tale om nødder, eller kontrollen udføres ved hjælp af den sammensatte prøve. Udviser produktet fejl, fastslår kontrolløren den procentvise andel ud fra antallet af produkter, som ikke er i overensstemmelse med normen, eller disse produkters vægt.

Kriterierne for udviklingsgrad og/eller modningsgrad kan kontrolleres ved hjælp af de instrumenter og metoder, der er fastsat til dette formål i handelsnormerne, eller efter anerkendte fremgangsmåder.

f) Rapporter om kontrolresultaterne

De i artikel 9 omhandlede dokumenter udstedes, hvis det er relevant.

Hvis produktet ikke er i overensstemmelse med normen, skal den erhvervsdrivende eller dennes repræsentant skriftligt underrettes om årsagerne til den manglende overensstemmelse. Hvis det er muligt at bringe produktet i overensstemmelse med normen ved at ændre dets mærkning, skal den erhvervsdrivende eller dennes repræsentant underrettes herom.

Hvis produktet udviser fejl, skal det anføres, hvor stor en procentdel der ikke anses for at være i overensstemmelse med normen.

g) Forringelse af produktets værdi efter en overensstemmelseskontrol

Efter kontrollen stilles bulkprøven til rådighed for den erhvervsdrivende eller dennes repræsentant.

Kontrolorganet er ikke forpligtet til at godtgøre de dele af bulkprøven, som ødelægges ved kontrollen.

(1) EFT L 186 af 30.6.1989, s. 21.

(2) EFT L 109 af 6.5.2000, s. 29."